จังหวัดตาก จับแรงงานต่างด้าวลักลอบเดินเท้าข้ามชายแดนไทย-เมียนมา 156 คน
นายเอกสิฏฐ์ วิไลศิลป์ นายอำเภอวังเจ้า จังหวัดตาก ร่วมกับทหารชุดลาดตระเวนระยะไกล กองกำลังนเรศวร ตำรวจ สภ.วังเจ้า และเจ้าหน้าที่ฝ่ายความมั่นคง ฝ่ายปกครองอำเภอวังเจ้า สนธิกำลังปูพรมกวาดล้างแรงงานต่างด้าว ที่ลักลอบเข้าเมืองอย่างผิดกฎหมาย หลังจากที่สายข่าวรายงานว่า ก่อนหน้านี้มีขบวนการลักลอบขนย้ายแรงงานต่างด้าว นำพามาซุกซ่อนในพื้นที่แนวป่า หลังจากที่ลักลอบข้ามมาจากชายแดน อำเภอแม่สอด จังหวัดตาก ข้ามเทือกเขาถนนธงชัย ด้วยรถยนต์หลายทอด มาพักรออยู่ในพื้นที่ จึงจัดชุดปฏิบัติการออกลาดตระเวน เพื่อสกัดกั้นการลักลอบเข้าพื้นที่ชั้นในของประเทศ ขณะเจ้าหน้าที่ชุดจับกุมออกตรวจลาดตระเวน ชาวบ้านแจ้งว่า พบกลุ่มบุคคลต้องสงสัยเป็นแรงงานต่างด้าว เดินเกาะกลุ่มมุ่งหน้าไปทางเขากระเปาะ บ้านเด่นวัว ม.4 ตำบลเชียงทอง อำเภอวังเจ้า เจ้าหน้าที่จึงเข้าตรวจสอบและวางกำลังเข้าตรวจค้นในพื้นที่ดังกล่าวพบกลุ่มแรงงานต่างด้าว 156 คน เป็นชาย 83 คน หญิง 73 คน จากการตรวจสอบไม่มีเอกสารหลักฐานใดมาแสดงต่อเจ้าหน้าที่ จึงจับกุมตัว ลำเลียงแรงงานต่างด้าวฯ มาพักไว้ที่อำเภอวังเจ้า และนำตัวส่งพนักงานสอบสวน สภ.วังเจ้า ตรวจหาเชื้อโควิด-19 เพื่อดำเนินคดีตามกฎหมายต่อไปแรงงานต่างด้าวที่ถูกจับกุมในครั้งนี้ ให้การรับสารภาพว่า ได้จ่ายค่าหัวให้นายหน้าชาวเมียนมาที่อ้างว่าจะนำพาเข้ามาทำงานในประเทศไทยได้ หลังจากที่กลับประเทศบ้านเกิดเมื่อช่วงโควิด-19 ระบาด กว่า 2 ปีที่แล้ว ต้องการกลับมาทำงานหาเงินในประเทศไทยต่อ จึงเสียค่าหัวรายละ 25,000 – 29,000 บาท